SKRIFTLIG FORESPØRGSEL E-0209/03

af Joan Vallvé (ELDR) til Kommissionen

(3. februar 2003)

Om: Miljøvirkninger af udvidelsen af lufthavnen på Ibiza (Spanien)

Kommissionen bedes se nærmere på projektet for udvidelse af lufthavnen på Ibiza (Balearerne). Dette projekt vil indvirke meget negativt på miljøet i naturparken Ses Salines d'Eivissa i Formentera, der grænser op til lufthavnen. Området er af meget høj økologisk værdi og er beskyttet af forskellige EU-direktiver.

For så vidt angår indvirkningen på naturparken, har ørådet for Ibiza/Formentera selv gennemført en VVM-undersøgelse af udvidelsesprojektet for lufthavnen med følgende konklusioner:

1. Udvidelsen af selve den kommercielle lufthavn og anlægget af en separat parkeringsplads vil medføre en udvidelse af lufthavnens nuværende omkreds i nordvestlig retning og indebære inddragelse af arealer, der befinder sig i yderkanten af den beskyttede naturpark Ses Salines d'Eivissa i Formentera (lov nr. 17/2001 fra Balearernes parlament). Mere konkret vil det få direkte indvirkning på hele det beskyttede område og endvidere få betydelige socioøkonomiske konsekvenser på grund af nybebyggelserne, bl.a. i form af private boliger, ligesom der vil ske en intensivering af virkningerne af støj- og luftforurening i klitarealerne ved Es Codolar, der er delvis fredede, samt indvirkninger på landskabet. Desuden er området klassificeret som særlig fuglebeskyttelsesområde i henhold til fuglebeskyttelsesdirektivet 79/409/EØF(1).

2. Udvidelsen af ydergrænserne for lufthavnens serviceareal vil medføre en direkte inddragelse og omdannelse af de arealer, der befinder sig inden for naturparkens grænser. Den del, der vil blive inddraget, er den sydvestlige del af klitarealet ved Es Codolar, der er klassificeret som bevarelsesværdigt område og beskyttet af EU's habitatdirektiv som naturtype af fællesskabsbetydning. Desuden vil udvidelsen medføre en række territoriale ændringer i andre tilgrænsende områder, hvilket igen vil påvirke naturparken Ses Salines d'Eivissa i Formentera.

Har Kommissionen gennemført en miljøkonsekvensundersøgelse i relation til det ovennævnte? Hvad var i bekræftende fald konklusionen? Agter Kommissionen i benægtende fald at foretage en sådan undersøgelse med henblik på at fastslå miljøvirkningerne på naturparken Ses Salines d'Eivissa i Formentera samt ikke mindst vurdere, om der er sket overtrædelse af fuglebeskyttelsesdirektivet 79/409/EØF og habitatdirektivet samt af eventuelle andre EU-miljøregler?

(1) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(14. marts 2003)

Kommissionen kender udmærket til de forhold, det ærede medlem omtaler i sin skriftlige forespørgsel. Der er for ganske nylig indgået en klage desangående, og denne klage er nu til behandling i Kommissionens tjenestegrene.

For så vidt angår det ærede medlems spørgsmål, skal Kommissionen understrege, at gennemførelsen af undersøgelserne med henblik på vurderingen af de forskellige projekters indvirkning på miljøet udelukkende henhører under de kompetente nationale, regionale eller lokale myndigheder, og at det er op til projektets bygherre at forelægge en sådan undersøgelse for de kompetente myndigheder for at opnå tilladelse til projektet.

Hvorom alting er, vil Kommissionen i sin egenskab af traktaternes vogter træffe alle de nødvendige foranstaltninger for at sikre, at fællesskabsretten efterkommes i det foreliggende tilfælde.